Diari Oficial de la Generalitat Valenciana


Sumari del DOGV 4374, del 08-11-2002 (2002/12796)

RESOLUCIÓ de 21 d'octubre de 2002, del Servici Territorial d'Indústria i Energia d'Alacant, per la qual s'autoritza la línia subterrània de mitjana tensió a 20 kV, doble circuit, a la Dessaladora d'Alacant, al terme municipal d'Alacant, i es declara, en concret, la seua utilitat pública. JUEXPR/2002/3 (ATLINE/2001/365).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4374

Data del DOGV
:   08-11-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/12839


Organisme emissor
:   Conselleria d'Indústria, Comerç i Energia

Tipus de document
:   Resolució

RESOLUCIÓ de 21 d'octubre de 2002, del Servici Territorial d'Indústria i Energia d'Alacant, per la qual s'autoritza la línia subterrània de mitjana tensió a 20 kV, doble circuit, a la Dessaladora d'Alacant, al terme municipal d'Alacant, i es declara, en concret, la seua utilitat pública. JUEXPR/2002/3 (ATLINE/2001/365). [2002/12321]
  
Mitjançant resolució d'este Servici Territorial d'Indústria i Energia, de data 24 de gener de 2002, se sotmeté a informació pública l'aprovació del projecte d'execució, autorització administrativa, declaració en concret d'utilitat pública i la relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa, de l'entitat beneficiària, Iberdrola Distribución Eléctrica, SA, i es publicaren anuncis en el Diari Oficial de la Generalitat Valenciana amb data 1 de març de 2002, en el Butlletí Oficial de la Província d'Alacant amb data 15 de febrer de 2002 i en el periòdic La Verdad amb data 23 de febrer de 2002.
  
Durant el període d'informació pública presentaren al·legacions: la Societat Parc Temàtic d'Alacant, SA manifestà que en els terrenys afectats pel projecte hi ha un Pla Especial director d'Usos i Infraestructures en l'àmbit de la Ciutat de la Llum les tasques de coordinació del qual són responsabilitat única de la Societat Parc Temàtic d'Alacant, i sol·licità que, ja que la línia proposada circula completament per vials projectats, les obres no s'inicien fins a la recepció de la urbanització o fins que hi haja algun conveni de col·laboració entre la Societat Parc Temàtic d'Alacant i Iberdrola per a l'execució dels treballs; el senyor Carlos Arribas Urgarte, en nom i representació de la Federació Ecologistes en Acció del País Valencià, manifestà que el suport núm. 14 del projecte es troba situat en terrenys qualificats pel Pla Especial director d'Usos i Infraestructures Ciutat de la Llum com d'especial protecció paisatgística i que en el PEDUI s'establix que d'acord amb l'article 28 de les Normes Urbanístiques només es poden realitzar obres i servicis públics estatals, autonòmics o locals o activitats turístiques, recreatives, esportives, d'oci, d'esbarjo i terciàries en general. Sol·licità que es modificara la instal·lació del suport núm. 14 de la línia elèctrica de forma que no s'afecte el sòl d'especial protecció paisatgística; el senyor Miguel Ángel Pavón García, en nom i representació de l'Asociación de Amigos de los Humedales del Sur de Alicante, sol·licità que la línia fóra subterrani en afectar el projecte la Serra del Porquet i un tram del barranc d'Aigua Amarga de gran interés ambiental, així com que es modificara el traçat d'acord amb el pla que s'adjuntava. El senyor Francisco Bonmatí Piñol va sol·licitar còpia de la resolució d'informació pública, dels plans del traçat de la línia i de tots els documents que formen l'expedient i el projecte. Este Servici Territorial contestà amb ofici de data 5 d'abril de 2002 i trameté fotocòpia de la dita resolució i el pla de situació i comunicà que la resta del projecte, per la seua dificultat de reproducció, podria veure's a les nostres oficines.
  
Les al·legacions van ser contestades per l'entitat beneficiària que feia palés el següent: en contestació a les al·legacions de Parc Temàtic d'Alacant, SA, Iberdrola Distribución Eléctrica manifestà que en ser l'objectiu del projecte millorar i ampliar les xarxes de distribució d'energia elèctrica, donar major qualitat al servici i omplir peticions de nous abonats, la construcció de la línia subterrània no pot quedar supeditada a l'acabament i la recepció de les obres d'urbanització de Ciutat de la Llum. No obstant això, l'entitat beneficiària es posarà en contacte amb l'al·legador abans de l'inici de les obres per a coordinar la instal·lació de la línia subterrània; en contestació a les al·legacions del senyor Carlos Arribas Urgarte i el senyor Miguel Ángel Pavón García, Iberdrola Distribución Eléctrica manifestà que en haver realitzat els al·legadors de forma conjunta les seues al·legacions al projecte que ens ocupa i al de la línia aèria de mitjana tensió a 20 kV, quatre circuits, ST Palmerar-Ciutat de la Llum-Dessaladora, parlen, el primer d'ells de substituir un suport d'una línia elèctrica i el segon d'ells que la línia siga subterrània, quan el traçat íntegre del projecte circula de forma subterrània. Així mateix, la sol·licitud de modificació de traçat es desestimà en virtut del que s'ha disposat en el Reial Decret 1.955/2000.
  
Atés que s'han respectat en la mesura que ha sigut possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions, i sense perjudici de les corresponents indemnitzacions que hauran de determinar-se de mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que ha disposat el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica, i en els articles 53 i 54 de la Llei 54/1997, de 27 de novembre (BOE de 28 de novembre de 1997), este Servici Territorial d'Indústria i Energia ha resolt aprovar el projecte d'execució i autoritzar a Iberdrola Distribución Eléctrica, SA la instal·lació de la línia subterrània de mitjana tensió a 20 kV, doble circuit, a la Dessaladora d'Alacant, al terme municipal d'Alacant, i declarar, al mateix temps, la seua utilitat pública, en concret, i establir en tot cas les següents prescripcions:
  
Primera
  
En tot moment haurà de complir-se el que s'establix en el Reial Decret 1.955/2000, d'1 de desembre, pel qual es regulen les activitats del transport, distribució, comercialització, subministrament i procediments d'autorització d'instal·lacions d'energia elèctrica, així com en la Llei 54/1997, del Sector Elèctric.
  
Segona
  
El termini d'execució de les obres i instal·lacions serà de sis mesos a partir de l'ocupació real de les finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, que quedaran especificats en les següents dades bàsiques: la longitud total de la línia aèria serà de 2.400 metres. Tindrà el seu origen en el suport d'entroncament A/S núm. 14 de la LAMT 4 circuits, ST Palmerar-Ciutat de la Llum-Dessaladora i final en els terrenys de la Dessaladora d'Alacant.
  
Quarta
  
Iberdrola Distribución Eléctrica, SA donarà compte de l'acabament de les instal·lacions a este Servici Territorial per al seu reconeixement definitiu i l'alçament de l'acta de posada en servici de les instal·lacions; sense este requisit no hi podran entrar en funcionament.
  
Cinquena
  
L'administració es reserva el dret a deixar sense efecte esta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
Contra esta resolució, que no posa fi a la via administrativa, es pot interposar recurs d'alçada davant la Direcció General d'Indústria i Energia de la Conselleria d'Indústria, Comerç i Energia de la Generalitat Valenciana (c/ Colom, núm. 32, 46069 València), en el termini d'un mes a partir del dia de la seua publicació en el Diari Oficial de la Generalitat Valenciana, de conformitat amb el que s'ha disposat en els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).
  
Alacant, 21 d'octubre de 2002.- El director territorial: Clemente Vergara Trujillo.